**Lentävä sirkus** (tansk. *Den flyvende Cirkus*) on vuonna 1912 valmistunut tanskalainen mykkäelokuva. Alfred Lindin ohjaaman sirkusaiheisen melodraaman pääosia esittävät Rasmus Ottesen, Emilie Otterdahl, Richard Jensen ja Lilli Beck.

Juoni
-----

Kiertävä sirkusseurue saapuu pikkukaupunkiin. Nuorallatanssija Laurento rakastuu tulipalosta pelastamaansa pormestarin tyttäreen Ernaan, mutta pormestari kieltäytyy antamasta tytärtään sirkustaiteilijalle. Mustasukkainen käärmeenlumoaja Ulla Kiri-Maja tavoittelee hänkin nuorallatanssijaa. Laurento todistaa rakkautensa nousemalla köyttä pitkin kirkontorniin ja Erna pelastaa hänet irti päässeeltä kuristajakäärmeeltä. Pariskunta saa toisensa, ja sirkus jatkaa matkaansa ilman nuorallatanssijaa.

Näyttelijät
-----------

|  |  |  |
| --- | --- | --- |
|  Rasmus Ottesen  | … |  pormestari Strøm
  |
|  Emilie Otterdahl  | … |  Erna, Strømin tytär
  |
|  Richard Jensen  | … |  nuorallatanssija Laurento
  |
|  Lilli Beck  | … |  käärmeenlumoaja Ulla Kiri Maja
  |
|  Stella Lind  | … |  Strømin sisäkkö
  |
|  Kirstine Friis-Hjorth  | … |  sirkuspalvelija
  |
|  Charles Løwaas  | … |  sirkusvieras
  |

Tuotanto ja vastaanotto
-----------------------

Skandinavisk-russiske Handelshusin tuottama *Lentävä sirkus* oli yksi monista 1910-luvun alun tanskalaisista sirkusaiheisista melodraamoista. Sen ohjaaja Alfred Lind tunnetaan myös useista sirkuselokuvistaan. Elokuvan vahvuuksia ovat Lindin persoonallinen tyyli ja sirkusmiljöön realistinen kuvaus.

*Lentävä sirkus* oli suuri yleisömenestys ja sai kiittäviä arvosteluja myös Tanskan lehdistössä. Sitä myytiin 228 kopiota, lähes saman verran kuin Nordisk Filmsin suosituimpia Valdemar Psilander -elokuvia. Suomessa *Lentävää sirkusta* esitettiin jo kuukauden kuluttua Tanskan ensi-illasta. Lehtimainoksissa tätä "biografifilmien kuningasta" verrattiin edellisenä vuonna valmistuneeseen *Neljään paholaiseen* (*De fire Djævle*), jota Alfred Lind oli myös ollut tekemässä. *Savottaren* mukaan *Lentävän sirkuksen* näyttämöllepano oli ehkä "suuremmoisin mitä milloinkaan olemme nähneet". Elokuvan ulkomaanlevitys oli myyty Nordisk Filmsille, joka oli vähentänyt välitekstien määrän 50:stä 35:een, mutta ohjelmalehtisen perusteella Suomessa esitettiin Ruotsin tavoin alkuperäistä tanskalaista versiota.

DVD-julkaisu
------------

*Lentävä sirkus* ja sen jatko-osa *Käärmetanssijatar* (*Bjørnetæmmeren*, 1912) on julkaistu DVD:llä vuonna 2003. Julkaisu on varustettu englanninkielisillä väliteksteillä ja Neil Brandin pianosäestyksellä.

Lähteet
-------

1. ↑  Elokuvan juonikuvaukset *dfi.dk*.  Arkistoitu 10.12.2017. Viitattu 9.12.2017.
2. ↑  Det Danske Filminstitut: Filmdatabasen: Den flyvende Cirkus *dfi.dk*. Viitattu 9.12.2017.
3. 1 2 3  Nielsen, Jan: *A/S Filmfabriken Danmark: SRH/Filmfabriken Danmarks historie og produktion*, s. 238–256. København: Multivers, 2003. ISBN 87-7917-038-2.
4. 1 2  Mottram, Ron: *The Danish Cinema Before Dreyer*, s. 121–122. Metuchen, N. J. & London: Scarecrow Press, 1988. ISBN 0-8108-2035-8.
5. ↑  Richter Larsen, Lisbeth: Valdemar Psilander – A World Star of Danish Film *Kosmorama*.  Arkistoitu 13.9.2017. Viitattu 9.12.2017.
6. ↑  Scala-elokuvateatterin mainos.  *Uusi Suometar*, 21.4.1912, s. 4. Artikkelin verkkoversio.
7. ↑  Turkulaisen Scala-elokuvateatterin mainos.  *Sosialisti*, 27.4.1912, s. 4. Artikkelin verkkoversio.
8. ↑  Kulmahalli-elokuvateatterin mainos.  *Viipuri*, 26.5.1912, s. 2. Artikkelin verkkoversio.
9. ↑  Det Danske Filminstitut: Filmdatabasen: De fire Djævle *dfi.dk*. Viitattu 9.12.2017.
10. ↑  Yhtä ja toista.  *Savotar*, 28.8.1912, s. 2. Artikkelin verkkoversio.
11. ↑  Jyväskyläläisen Opiksi ja Huviksi -elokuvateatterin ohjelmalehtinen *digi.narc.fi*. Viitattu 9.12.2017.
12. ↑  Edition Filmmuseum *edition-filmmuseum.com*. Viitattu 9.12.2017.
13. ↑  Silent Era *silentera.com*. Viitattu 9.12.2017.

Aiheesta muualla
----------------

* *Lentävä sirkus* Internet Movie Databasessa. (englanniksi)